Parlement brand weerDie parlement se dak het weer Maandagmiddag vlam gevat. (Foto: Verskaf) Die dak van die parlementsgebou het wéér vlamgevat. Dít nadat brandbestryders skynbaar vroeër vandag die brand in bedwang gebring het. Swaar rookwolke het Maandag laatmiddag uit die Nasionale Vergadering-dak geborrel. Kaapstad se brand-en-reddingsdienste het teen 17:15 bevestig dat die brand in die parlementêre gebou weer opgevlam het. “Die gedeelte onder die dakplate is aan die brand. Daar is tans ses brandbestrydingseenhede op die toneel, asook ŉ hidrouliese platform van Roelandstraat se brandweerstasie,” het Jermaine Carelse, woordvoerder van die Stad Kaapstad se nooddienste, gesê. Volgens haar is 36 brandbestryders tans aktief aan’t werk om die brand te probeer blus. Patricia de Lille, minister van openbare werke en infrastruktuur, het vroeër gesê temperature binne die gebou is steeds op plekke 100 °C. De Lille het Maandag by ŉ mediakonferensie oor die verwoestende brand by die parlement erken veiligheidskameras in die parlementêre kompleks het wel gewerk toe ŉ brand Sondag daar uitgebreek het, maar niemand het dit dopgehou nie. Die gebou het Sondagoggend vroeg begin brand en een verdagte het reeds Maandag in verband hiermee in die hof verskyn. Die polisie ondersoek nou ŉ veiligheidsbreuk.